WTI ปิดบวก 1 เหรียญ วิตกอุปทานน้ำมันตึงตัว
WTI ปิดบวก 1.02 เหรียญ รับแรงหนุนจากความวิตกเกี่ยวกับภาวะอุปทานน้ำมันที่ตึงตัวดันราคาพุ่ง
WTI ปิดบวก 1.02 เหรียญ รับแรงหนุนจากความวิตกเกี่ยวกับภาวะอุปทานน้ำมันที่ตึงตัวดันราคาพุ่ง
21 พ.ค. 2565

ผู้สื่อข่าวรายงานว่า สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกในวันศุกร์ (20 พ.ค.2565) โดยได้แรงหนุนจากความวิตกเกี่ยวกับภาวะอุปทานน้ำมันที่ตึงตัว
ทั้งนี้ สัญญาน้ำมันดิบ WTI ส่งมอบเดือนมิ.ย. เพิ่มขึ้น 1.02 ดอลลาร์ หรือ 0.9% ปิดที่ 113.23 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนก.ค. เพิ่มขึ้น 51 เซนต์ หรือ 0.5% ปิดที่ 112.55 ดอลลาร์/บาร์เรล
โดยในรอบสัปดาห์นี้ สัญญาน้ำมันดิบสหรัฐ เพิ่มขึ้น 2.5% ขณะที่สัญญาน้ำมันดิบเบรนท์ เพิ่มขึ้น 0.9%
สำหรับราคาน้ำมันดิบปรับตัวขึ้น ขณะที่สหภาพยุโรป (EU) ได้รับการสนับสนุนเพิ่มขึ้นสำหรับข้อเสนอในการห้ามนำเข้าน้ำมันดิบจากรัสเซีย ซึ่งเป็นส่วนหนึ่งของมาตรการคว่ำบาตรเพื่อตอบโต้ต่อการที่รัสเซียบุกโจมตียูเครน
นอกจากนี้ ราคาน้ำมันยังได้แรงหนุนจากความเชื่อมั่นที่ว่า จีนจะมีความต้องการใช้น้ำมันเพิ่มขึ้น หลังจากธนาคารกลางจีนปรับลดอัตราดอกเบี้ยเงินกู้ลูกค้าชั้นดีลงมากเกินคาดเพื่อกระตุ้นเศรษฐกิจที่ได้รับผลกระทบจากการล็อกดาวน์ควบคุมโรคโควิด-19